Ахъшэу хухахым хохъуэ
2014 гъэм щIышылэм и 1-м щегъэжьауэ Социальнэ страхованэмкIэ фондым ит пособиехэм хэхъуащ.
Анэмрэ сабиймрэ я ахъшэм и коэффициентыр 1,05-кIэ яIэтащ. Сабий зыгъуэтым зэ етыгъуэу хухахым сом 700-м нэблагъэ хущIагъуащ. Иджы ар сом 13741-рэ кIэпIейкIэ 99-рэ мэхъу. Медицинэ IуэхущIапIэхэм я учётым пасэу ув цIыхубз уэндэгъум зэ етыгъуэу сом 515-рэ кIэпIейкIэ 33-рэ хухахынущ, япэ сабийм кIэлъыплъым мазэ пособиеу сом 2576-рэ кIэпIейкIэ 63-рэ, етIуанэ — ещанэ сабийм — сом 5153-рэ кIэпIейкIэ 24-рэ е нэхъыбэ дыдэу сом 17990-рэ кIэпIейкIэ 11-рэ яIэрыхьэнущ.
Дунейм ехыжар щIэлъхьэным сом 5002-рэ кIэпIейкIэ 16-рэ хуозэ.
ЛэжьапIэ IэнатIэм фэбжь щызыгъуэтхэмрэ уз гъэтIылъа зиIэхэмрэ фIэкIыпIэншэ страхованэмкIэ ират ахъшэ бжыгъэми зихъуэжащ. Зэ етыгъуэ пособиер нэхъыбэ дыдэу сом 80534-рэ, мазэ къэс хухахыр сом 61-рэ 920-рэ хъууэ ягъэуващ.
Урысей законодательствэм ипкъ иткIэ, мазэ улахуэ нэхъ мащIэ дыдэр мы гъэм и пэщIэдзэм сом 5554-рэ хъууэ ягъэуващ. Ар тращIыхьащ цIыхубз уэндэгъухэм, бын зыгъуэтахэу, сабийм кIэлъыплъхэу мазэ къэс пособие зратхэм. УФ-м Социальнэ страхованэмкIэ и фондым социальнэ взносхэр зыхалъхьэну и зэзыгъэуIу Iыхьэр нэхъыбэ дыдэу мы гъэм зэрыхъунур сом мин 624-рэщ.
И жэрдэмкIэ страхованэ зезыгъэщIхэм илъэсым халъхьэр сом 1932-рэщ.
Страхованэм щымыщ ахъшэхэр (студентхэм, еджакIуэхэм, зэгурыIуэныгъэм тету мылажьэхэм, дзэ къулыкъущIэхэм, нэгъуэщIхэми хухахын хуей пособиехэр) Социальнэ страхованэмкIэ фондым (ФСС) и пIэкIэ дяпэкIэ зытынур щIыналъэхэрщ. Абы теухуа законым къару игъуэтащ.
Погребняк Ольгэ.
